**PÄIVÄKOTI MUKSULA: VARHAISKASVATUKSESTA PERITTÄVÄT MAKSUT 1.8.2019 ALKAEN**

Mikkelissä on 1.8.2016 alkaen käytössä yksityisen päiväkotihoidon palvelusetelijärjestelmä. Palvelusetelijärjestelmässä asiakasmaksuun sovelletaan kunnallisia asiakasmaksuja, jotka perustuvat sosiaali- ja terveydenhuollon asiakasmaksuista annettuun lakiin ja asetukseen.  Kaupunki määrittelee asiakasmaksun (omavastuun), johon lisätään päiväkoti Muksulan omavastuulisä 30€.  Laskutus tapahtuu päiväkodin toimesta. Lasku lähetetään sovitusti sähköpostin liitteenä, eräpäivä on kunkin kuun puolivälissä.

**Kaupunki määrittelee asiakasmaksun perheen tulojen mukaan**

Asiakasmaksu määräytyy perheen jatkuvien veronalaisten ja verosta vapaiden tulojen (bruttotulot) sekä ansiotuloa korvaavien tulojen mukaan. Tuloselvityksestä tulee ilmetä maksetaanko lomarahaa. Mikäli tämä ei selvityksestä ilmene, lisätään laskennallinen lomaraha 5 %. Tulosel­vi­tykset on toimitettava kaupungille ennen varhaiskasvatuksen aloitusta. Mikäli asianmukaisia tuloselvityksiä ei ole saatu, peritään korkein maksu. Maksu korjataan seuraavan kuukauden alusta kun tulotiedot on toimitettu.

Perheen kokona otetaan huomioon yhteistaloudessa avioliitossa tai avioliitonomaisissa olosuhteissa elävät henkilöt sekä heidän kanssaan samassa taloudessa elävät molempien alaikäiset lapset. Mikäli lapsen huoltajat asuvat eri osoitteissa, määrätään maksu sen perheen tulojen perusteella, jonka luona lapsella on väestötietojärjestelmästä ja Väestörekisterikeskuksen varmennepalveluista annetun lain (661/2009) mukainen asuinpaikka. Kun perheen koko on suurempi kuin kuusi, nostetaan maksun määräämisen perusteena olevaa tulorajaa 142 eurolla kustakin seuraavasta perheen alaikäisestä lapsesta.

Bruttotulot – tuloraja x korkein maksuprosentti = asiakasmaksu

|  |  |  |  |
| --- | --- | --- | --- |
| Perheen koko, hlöä | Tuloraja, euroa/kk | Korkein maksu% | Tulot, joilla ylin maksu |
| 2 | 2102 | 10,7 | 4800 |
| 3 | 2713 | 10,7 | 5410 |
| 4 | 3080 | 10,7 | 5777 |
| 5 | 3447 | 10,7 | 6144 |
| 6 | 3813 | 10,7 | 6510 |

Tulotietojen liitteeksi tulee toimittaa kaupungille seuraavat todistukset ja selvitykset:

* Palkka- ja muut tulot (Liitteet: palkkakuitti tai työnantajan palkkatodistus, jossa näkyy useamman kuukauden ajalta tulokertymä, selvitys lomarahan maksamisesta, viimeisin vahvistettu verotuspäätös)
* Liike- ja ammattitulot (Liitteet: itsenäisen ammatinharjoittajan ennakkoverolippu kuluvalle vuodelle, viimeinen tuloslaskelma ja tase, viimeisin vahvistettu verotuspäätös)
* Pääomatulot, vuokratulot ja osinkotulot ym.
* Eläke, äitiys- ja vanhempainraha, äitiys-, osittainen ja joustava hoitoraha, sairaus- ja työttömyyspäivärahat, omaishoidontuki, kuntoutusraha,
* Opiskelijan etuudet ja palkkatulot (Liitteet: opiskelutodistus ja päätös opintoetuudesta)
* Muut tulot, esim. maatilatalouden tulot, metsätulot
* Varhaiskasvatuksen piirissä olevan lapsen/lasten tulot, esim. elatusapu, -tuki, eläke
* Vähennettävät erät: maksettu elatusapu

**Kuukausimaksu = kaupungin määrittelemä asiakasmaksu + Muksulan omavastuulisä 30 euroa**

Kun samasta perheestä on useampi kuin yksi lapsi kunnan järjestämässä varhaiskasvatuksessa, määrätään nuorimmasta kokoaikaisessa varhaiskasvatuksessa olevasta lapsesta enintään 289 euron asiakasmaksu. Ikäjärjestyksessä seuraavasta kokoaikaisessa varhaiskasvatuksessa olevasta lapsesta määrätään maksu, joka on enintään 50 prosenttia nuorimman lapsen maksusta, enimmillään 145 euroa. Jokaisesta seuraavasta lapsesta määrättävä kuukausimaksu on 20 prosenttia nuorimman lapsen maksusta eli enimmillään 58 euroa. Lasta koskevaa 27 euroa pienempää maksua ei peritä. Maksu pyöristetään lähimpään kokonaiseen euromäärään. Maksu peritään enintään 11 kuukaudelta/vuosi. Maksuton kuukausi on heinäkuu, edellyttäen että lapsen hoitosuhde on jatkunut keskeytymättä edellisestä elokuusta lähtien. 30 euron omavastuulisä lisätään kaupungin määrittelemään maksuun kuukausittain, näin ollen korkein maksu Muksulassa on 319 euroa kuukaudessa. Omavastuulisästä ei tule sisaralennusta, ja se veloitetaan vaikka asiakasmaksu olisi 0 euroa. Mikäli hoitosuhde alkaa tai päättyy kesken kuukauden, omavastuulisä laskutetaan varattujen päivien mukaan.

Lasten poissaolosta ei pääsääntöisesti maksua hyvitetä eli perhe maksaa varaamastaan hoitopaikasta, poikkeuksena

* lapsen sairaus. Mikäli lapsi on sairauden vuoksi vähintään 11 pv/kk pois, laskutetaan osapäivämaksu (50 % kokopäivämaksusta). Mikäli lapsi on sairauden vuoksi koko kuukauden pois, ei hoitomaksua peritä.
* mikäli lapsi on muun syyn kuin sairauden vuoksi koko kuukauden pois, laskutetaan osapäivämaksu
* jos hoitosuhde alkaa ja päättyy kesken kuukauden, laskutetaan tulojen mukainen kuukausimaksu suhteutettuna varattujen hoitopäivien lukumäärällä. Kuukausimaksun jakajana käytetään lukua 21.

**Esiopetus**

Perusopetuslain mukainen esiopetusaika on maksutonta. Esiopetusta täydentävä varhaiskasvatus on osa-aikaista varhaiskasvatusta. Esiopetuksessa noudatetaan koulujen loma-aikoja. Mikäli esiopetuksen päätyttyä varhaiskasvatuksen tarve jatkuu 1.6. jälkeen ja ennen koulun alkamista, asiakasmaksu määritetään muuttuneen hoidontarpeen mukaan kokopäiväiseksi. Tällöin kesäajalta tulee täyttää uusi palvelusetelihakemus sähköisessä asioinnissa Mikkelin kaupungin verkkosivuilla.

**Varhaiskasvatusmaksun tarkistaminen**

Perheellä on velvollisuus ilmoittaa kaupungille tulotiedot kirjallisesti liitteineen myös kesken toimintavuoden, mikäli perheen tulot muuttuvat vähintään +/- 10 %. Myös perheen koon muutoksesta tulee ilmoittaa. Mikäli maksupäätös perustuu asiakkaan antamiin virheellisiin tai puutteellisiin tietoihin, voidaan maksu oikaista enintään vuoden ajalta. Yksityinen päiväkoti voi tällöin periä asiakasmaksun takautuvasti enintään vuoden ajalta.

Asiakasmaksuun vaikuttavat muutokset pyydetään ilmoittamaan päivähoitotoimistoon varhaiskasvatuksen toimistosihteereille, Maaherrankatu 9-11, 50100 Mikkeli, puh. 040 129 4720, 040 865 4523, 015 194 2349

Lisätietoja antaa tarvittaessa Muksulan päiväkodinjohtaja Kati Huttunen, 0440 368565